OBH 5638/1998.
Az állampolgári jogok országgyűlési biztosának jelentése
Ügyintéző: dr. Csóré Erika

Az eljárás megindulása
	A Magyar Hírlapban 1998. szeptember 28-án megjelent "Hosszúhetény retteg és tovább demonstrál" c. cikk szerint a település lakói útlezárással tiltakoztak, mert a falu főutcáján nehézrakománnyal átrobogó teherautók rendszeresen súlyos károkat okoznak. A cikkben a polgármester arról nyilatkozott, hogy a főutcán éjjel-nappal közlekedő, túlsúlyos, sokszor a sebességhatárt túllépő, nem megfelelő műszaki állapotú teherautók miatt állandó félelemben élnek az ott lakók. A probléma időleges megoldását fokozott közúti ellenőrzés bevezetésében és egy mérőállomás felállításában látták, a végleges megoldást pedig egy elkerülő út megépítésben. Ennek engedélyezési terve már a cikk megjelenése időpontjára elkészült. Az építéshez szükséges pénzösszeg megszerzése érdekében több településsel közös pályázat készítését tervezték.
	A cikkben foglaltak alapján felmerült annak gyanúja, hogy a teherautók településen belüli közlekedése miatt sérül Hosszúhetény lakóinak jogbiztonsághoz, valamint a lehető legmagasabb színtű testi és lelki egészséghez való joga. Ezért az ügyben vizsgálatot rendeltem el. Ennek során megkerestem Hosszúhetény jegyzőjét és javasoltam, hogy - addig is amíg a tervezett elkerülő útszakasz meg nem épül - végeztessen zajszínt mérést a sérelmezett útszakaszon és ha a mért érték a megengedettnél magasabb, úgy tegye meg a szükséges intézkedéseket (pl. sebességkorlátozás bevezetése, meghatározott járművek éjszakai időpontban való közlekedésének megszüntetése). 
	Megkerestem továbbá a Baranya Megyei Rendőr-főkapitányság vezetőjét, akit felkértem, hogy - ha még nem tettek a szóban lévő problémát megoldani szándékozó rendőrségi intézkedést - gondoskodjon egy olyan intézkedési terv (cselekvési-ellenőrzési program végrehajtása, felelősökkel, határidővel, jelentési kötelezettséggel) elkészítéséről, mely ha ideiglenesen is, de megszünteti a község lakóinak forgalommal kapcsolatos gondját.

Érintett alkotmányos jog
A jogbiztonsághoz való jog. /Alk. 2. § (1) bek./
A lehető legmagasabb színtű testi és lelki egészséghez való jog /Alk. 70/D. § (1) bek./

Alkalmazott jogszabályok
A közúti közlekedésről szóló 1988. évi I. törvény 8. § (1) bek. szerint: A közúti közlekedéssel összefüggő állami és önkormányzati feladatok:
a) a közúti közlekedés tervezése, fejlesztése, szabályozása és ellenőrzése;
b) a közúti közlekedés szervezeti és működési feltételeinek meghatározása;
c) a közúti közlekedési hatósági feladatok ellátása;
d) a tömegközlekedés működtetésének biztosítása;
e) a közúti közlekedés biztonságát szolgáló nevelés, felvilágosítás és propaganda;
f) a közúti közlekedési szakemberek és a közúti járművezetők vizsgáztatása;
g) a járművek műszaki vizsgálata;
h) a közúthálózat fejlesztése, fenntartása, üzemeltetése.

A 9. § (2) bek. kimondja: A közúti közlekedéssel összefüggő önkormányzati feladatok ellátásáról a helyi önkormányzat képviselő-testülete gondoskodik.

A 44. § szerint: (1) A közúti közlekedés ellenőrzésének ki kell terjednie
a) a közúti közlekedés rendjére,
b) a közúti forgalom szabályozására,
c) a közúti közlekedési szolgáltatások és a közúti járművek üzemeltetésének szabályszerűségére, illetve a jármű üzemeltetésére vonatkozó előírások megtartására, ideértve az adott tevékenységhez előírt okmányok, engedélyek, jelzések, felszerelések ellenőrzését is,
d) a járművek műszaki állapotára, közlekedésbiztonsági és környezetvédelmi megfelelőségére,
e) a járművek összeépítésére és átalakítására vonatkozó előírások megtartására, valamint a külön jogszabályban meghatározott alkatrészek minősége tanúsításának meglétére,
f) a járműfenntartó tevékenység folytatása feltételeinek megtartására,
g) a közutak állapotára, tisztaságára, nem közlekedési célú igénybevételére,
h) a közút kezelőjének hozzájárulásához vagy a közlekedési hatóság engedélyéhez kötött járművek közlekedésére.

(2) Az (1) bekezdésben meghatározott ellenőrzési feladatokat a közlekedési hatóság és a külön jogszabályban meghatározottak szerint a rendőrhatóság (a továbbiakban együtt: ellenőrző hatóság), külföldi járművek esetében a rendőrhatóság végzi. A közlekedési hatóság közúti közlekedést érintő ellenőrző tevékenységét, annak feltételeit és módját a közlekedési, hírközlési és vízügyi miniszter – a belügyminiszterrel egyetértésben – rendeletben szabályozza.

A helyi önkormányzatokról szóló 1990. évi LXV. törvény 8. § (1) bek. szerint: A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása; gondoskodás a helyi tűzvédelemről, közbiztonság helyi feladatairól; közreműködés a helyi energiaszolgáltatásban, a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokról való gondoskodás; a közösségi tér biztosítása; közművelődési, tudományos, művészeti tevékenység, sport támogatása; a nemzeti és etnikai kisebbségek jogai érvényesítésének a biztosítása; az egészséges életmód közösségi feltételeinek elősegítése.
A (4) bek. szerint: A települési önkormányzat köteles gondoskodni az egészséges ivóvízellátásról, az óvodai nevelésről, az általános iskolai oktatásról és nevelésről, az egészségügyi és a szociális alapellátásról, a közvilágításról, a helyi közutak és a köztemető fenntartásáról; köteles biztosítani a nemzeti és az etnikai kisebbségek jogainak érvényesülését.

A Rendőrségről szóló 1994. évi XXXIV. törvény 44. § szerint: (1) A rendőr az e törvényben és a külön jogszabályban meghatározott közlekedésrendészeti feladatának ellátása során
a) a közúti forgalmat irányíthatja, korlátozhatja, illetve szüneteltetheti;
b) a közlekedési rendszabályok megtartását, a járműhasználat szabályszerűségét, az okmányokra és a felszerelésekre vonatkozó előírások megtartását, a jármű birtoklásának jogszerűségét, az üzemben tartó, illetőleg a használó személyazonosító adatait, a jármű közlekedésbiztonsági állapotát és adatait a forgalomban és a telephelyen – a jogszabályban meghatározottak alapján – ellenőrizheti;
c) a jármű vezetőjét a rendszeresített eszközzel légzésminta, ha nála a vezetési képességére hátrányosan ható szer befolyása vagy alkoholfogyasztás miatt bűncselekmény vagy szabálysértés elkövetésének gyanúja merül fel, az egészségügyi szolgálat igénybevételével vér-, vizelet- és műtétnek nem minősülő módon egyéb minta adására kötelezheti;
d) a vezetői engedélyt, illetőleg a jármű hatósági engedélyét, jelzését – a jogszabályban meghatározottak szerint – a helyszínen elveheti;
e) a forgalomban való részvételt megtilthatja, ha a jármű vagy vezetőjének állapota a közúti forgalom biztonságát veszélyezteti, és a további jogellenes járműhasználat megakadályozása céljából a jármű kulcsait elveheti, illetőleg a járművet más módon mozgásában korlátozhatja vagy elszállíttathatja.
(2) Az (1) bekezdés d) pontja alapján elvett engedélyt, jelzést a Rendőrség visszavonja, a vezetési jogosultságot korlátozza a külön jogszabályban megállapított esetekben és időtartamban.

A Rendőrség Szolgálati Szabályzatáról szóló 3/1995. (III. 1.) BM rendelet 30. §-a szabályozza a Közlekedésrendészeti intézkedéseket. Eszerint:
30. § (1) A rendőri szerv közbiztonsági okból, katasztrófa vagy baleset, illetőleg rendezvény helyszínén a feltétlenül szükséges mértékben és időtartamban elrendelheti:
a) egyes útvonalak, utcák, terek, városrészek közúti forgalmának teljes vagy részleges lezárását, a forgalom elterelését vagy korlátozását;
b) a megállás vagy várakozás tilalmát, illetőleg az arra kijelölt helyen a várakozás megszüntetését;
c) egyéb közlekedési tilalmak feloldását, az egyirányú forgalmú utcában a közlekedés irányának megváltoztatását.
(2) A rendőri szerv az ideiglenes intézkedések megtételekor a szükséges mértékben gondoskodik a közúti jelzőtáblák ideiglenes kihelyeztetéséről, illetve az állandó jelleggel kihelyezett közúti jelzőtáblák leszerelés vagy letakarás útján történő hatálytalanításáról.
(3) A rendőri szerv a közlekedés biztonságát közvetlenül veszélyeztető körülmények (közúti jelzőtábla vagy útburkolati jel hiánya, felismerhetőséget akadályozó megrongálódása, ellentmondó jelzések, útrongálódás), vagy más rendellenességek miatt jogosult a közúti forgalom rendjének ideiglenes megváltoztatására, a veszélyeztetett útszakasz vagy útkereszteződés lezárására. Erről soron kívül értesíteni kell a közút kezelőjét, felszólítva a veszélyeztető helyzet megszüntetésére.
(4) A rendőrhatóság fontos közérdekből a közúti járművek közlekedése vagy várakozása céljára ideiglenes jelleggel igénybe veheti az egyébként nem a közúti forgalom célját szolgáló közterület, ha annak teherbírása megfelelő, illetve méret- és súlykorlátozás elrendelésével arra alkalmas. A közút lezárása vagy forgalmának korlátozása érdekében kihelyezett közúti jelzéseket az ok megszűnésekor el kell távolítani, az állandó jelleggel ott lévő közúti jelzőtáblák hatályát vissza kell állítani.
(5) A kerékbilincs alkalmazásának, a vezetői engedély, illetve a hatósági jelzés elvételének, valamint a gépjármű elszállításának szabályairól külön jogszabály rendelkezik.

A vizsgálat megállapítása
	Az újságcikkben Hosszúhetény lakói a település megnövekedett gépjármű forgalmát, az ezzel okozott zajhatást, illetve levegőszennyezést, és a forgalom okozta balesetforrást sérelmezték. 
	A helyi önkormányzatokról szóló 1990. évi LXV. törvény 8. § (1) bekezdése a települési önkormányzat feladatává teszi - többek között - a településfejlesztést, a településrendezést, a helyi közutak és közterületek fenntartását, helyi tömegközlekedés biztosítását. 
	Ugyancsak önkormányzati feladatnak minősíti a közúti közlekedésről szóló 1988. évi I. törvény 8. § (1) bekezdés h) pontja a közúthálózat fejlesztését, fenntartását, üzemeltetését. A törvény kimondja azt is, hogy a közúti közlekedéssel összefüggő önkormányzati feladatok ellátásáról a helyi önkormányzat képviselő-testülete gondoskodik.
	Vizsgálatom során megállapítottam, hogy Hosszúhetény önkormányzatának képviselő-testülete megtette a lépéseket a település belső területének tehermentesítése, a zsúfoltság enyhítése, esetleges megszüntetése érdekében azzal, hogy egy 3 km hosszú elkerülő út megépítésének tervét elkészítették, az anyagi fedezet előteremtésére pedig pályázat készítését tervezték. Erre tekintettel semmilyen hatóság, vagy közszolgáltatást végző szerv eljárása, határozata, illetve hatóság intézkedésének elmulasztása miatt nem érte a település lakóit alkotmányos emberi jogokkal kapcsolatos visszásság, de annak közvetlen veszélyét sem idézték elő.
	Megállapítottam azt is, hogy a túlsúlyos, sokszor a sebességhatárt jóval túllépő, nem megfelelő műszaki állapotú teherautók településen belüli közlekedéséből a jövőben származhat alkotmányos emberi jogokkal összefüggő sérelem, illetve közvetlen veszélyben van Hosszúhetény lakóinak a jogbiztonsághoz és a lehető legmagasabb színtű testi és lelki egészséghez való joga. Ennek megszüntetése érdekében kerestem meg a Baranya Megyei Rendőr-főkapitányság vezetőjét és Hosszúhetény község Önkormányzata jegyzőjét.
	A főkapitányság vezetője arról tájékoztatott, hogy a cikkben említett demonstrációt követően a Komlói Rendőrkapitányság vezetője, Komló polgármestere és a megyei főkapitányság közlekedésrendészeti osztályvezetője megbeszélést tartott az ügyben. Megállapodtak, hogy a főkapitányság az általa biztosított technikai eszközök felhasználásával a Komlói Rendőrkapitányság állományának bevonásával fokozott közúti ellenőrzéseket tart Hosszúhetény területén. Ezeket az ellenőrzéseket folyamatosan és visszatérően hajtják végre. 
	Ezenkívül a Komlói Rendőrkapitányság vezetője megkereste a Mecsekkő Kft. ügyvezető-igazgatóját és megkérte a tőlük rendszeresen szállító vállalkozók névsorát, akiket a szállítással érintett községek - köztük Hosszúhetény - polgármesterei meghívnak egy fórumra és ott megbeszélik a felmerült problémákat, illetve azok felszámolására közösen keresnek megoldást. A főkapitány szerint a már megtett tett intézkedések elősegítik Hosszúhetény és környéke közlekedési anomáliáinak mielőbbi rendezését.
	A főkapitány tájékoztatója tartalmazta azt is, hogy a rendőrség fokozott közúti ellenőrzéssel, a Hosszúhetényen áthaladó forgalom fokozott felügyeletével továbbra is  megtesz mindent annak érdekében, hogy a községen áthaladó út forgalma a jogszabályoknak megfeleljen, és ezzel is biztosítsák a községben lakók nyugalmát és biztonságát.  
	Hosszúhetény jegyzőjének tájékoztatója szerint a községen átmenő szászvári összekötő úton sebességkorlátozást vezettek be. 1998 végétől 30 km/h sebességgel lehet haladni a problémás útszakaszon. A jegyző a főkapitánnyal megegyezően számolt be a fokozott közúti ellenőrzések bevezetéséről szóló megállapodásról, ami a sebességmérések gyakoribbá tételére is kiterjed. A megkeresésemben javasolt zajszínt mérést a Polgármesteri Hivatal nem tudta elvégeztetni, mivel az 1998. III. negyedévi pénzügyi helyzetük nem tette lehetővé. Ennek foganatosítását azonban 1999. I. negyedévére betervezik, melynek eredményéről tájékoztatni fog. Minkét megkeresett hatóság válaszát elfogadtam.
	Előzőek alapján megállapítottam, hogy az ügyben eljáró hatóságok eljárása a vonatkozó jogszabályoknak megfelelt, és megtették azokat az intézkedéseket, melyek elkerülhetetlenül szükségesek voltak ahhoz, hogy Hosszúhetény lakóinak a jogbiztonsághoz és a lehető legmagasabb színtű testi és lelki egészséghez való joga sérülésének közvetlen veszélye megszűnjön. Ezért az állampolgári jogok országgyűlési biztosáról szóló 1993. évi LIX. törvényben megjelölt és az országgyűlési biztos fellépését igénylő alkotmányos jogokkal összefüggő visszásságot nem állapítottam meg az ügyben. A vizsgálatot befejeztem és tekintettel arra, hogy a főkapitányság és a polgármesteri hivatal a halaszthatatlan intézkedéseket vizsgálatom során megtette, az ügyben  ajánlást nem tettem.

Budapest, 1999. március 3.

Gönczöl Katalin